ସମ୍ ହସ୍ପିଟାଲରେ ଫୁସଫୁସ୍ କ୍ୟାନ୍ସର ରୋଗୀଙ୍କର ବିରଳ ଅସ୍ତ୍ରୋପଚାର LocalWire-Odisha LocalWire\nସମ୍ ହସ୍ପିଟାଲରେ ଫୁସଫୁସ୍ କ୍ୟାନ୍ସର ରୋଗୀଙ୍କର ବିରଳ ଅସ୍ତ୍ରୋପଚାର\nଭୁବନେଶ୍ୱର, ମାର୍ଚ୍ଚ ୧୨(ଲୋକାଲ ୱାୟାର): ଶିକ୍ଷା ଓ ଅନୁସନ୍ଧାନ (ଡିମଡ ଟୁ ବି ୟୁନିଭର୍ସିଟି) ପରିଚାଳିତ ଇନଷ୍ଟିଚ୍ୟୁଟ୍ ଅଫ୍ ମେଡିକାଲ୍ ସାଇନ୍ସ ଆଣ୍ଡ ସମ୍ ହସ୍ପିଟାଲର ସର୍ଜନ୍ ମାନେ ସଫଳତାର ସହ ଜଣେ ୩୯ ବର୍ଷୀୟା ମହିଳାଙ୍କର ବିରଳ ଅସ୍ତ୍ରୋପଚାର କରିଥିବା ହସପିଟାଲର ଜଣେ ବରିଷ୍ଠ ଡାକ୍ତର ମଙ୍ଗଳବାର ସୂଚନା ଦେଇଛନ୍ତି ।\nମହିଳା ଜଣକ ତାଙ୍କର ବାମ ପାଶ୍ୱର୍ ଫୁସଫୁସରେ କାର୍ସିନଏଡ୍ ଟ୍ୟୁମର୍ ରୋଗରେ ଆକ୍ରାନ୍ତ ଥିଲେ ।\nସମ୍ପୃକ୍ତ ମହିଳାଙ୍କ ଶରୀରରେ ଏହି ରୋଗ ଚିହ୍ନଟ ହେବା ପରେ ଅସୁସ୍ଥ ଅବସ୍ଥାରେ ଚିକିତ୍ସା ପାଇଁ ସେ ଅନେକ ଚିକିତ୍ସା କେନ୍ଦ୍ରକୁ ଯାଇଥିଲେ ମଧ୍ୟ ଶେଷରେ ସମ୍ ହସ୍ପିଟାଲରେ ତାଙ୍କର ସଫଳ ଚିକିତ୍ସା ହୋଇପାରିଥିଲା ।\nମହିଳାଙ୍କର ବାମପାଶ୍ୱର୍ ଫୁସଫୁସର ଅର୍ଦ୍ଧାଧିକ ଭାଗକୁ ଲୋୱର୍ ଗ୍ରେଡ୍ ଟ୍ୟୁମର ବ୍ୟାପୀ ଥିଲା । ଏଥିପାଇଁ ସଫଳ ଅସ୍ତ୍ରୋପଚାରର ଆବଶ୍ୟକତା ଥିଲା । ସର୍ଜନ ମାନେ ତାଙ୍କ ଶରୀରରେ ନ୍ୟୁମୋନେକଟୋମୀ କରିବା ପାଇଁ ନିଷ୍ପତ୍ତି ନେଇଥିଲେ । ଏହାଦ୍ୱାରା ତାଙ୍କର ସମ୍ପୂର୍ଣ୍ଣ ବାମପାଶ୍ୱର୍ର ଫୁସଫୁସକୁ ସଫଳତାର ସହ କାଢ଼ି ବାହାର କରାଯାଇଥିଲା ।\nସମ୍ ହସ୍ପିଟାଲର ସର୍ଜିକାଲ୍ ଅଙ୍କୋଲୋଜିଷ୍ଟ ଡ. ସୁନୀଲ୍ ଅଗ୍ରୱାଲ୍ ଏହି ଅପରେସନରେ ସାମିଲ୍ ଥିବା ଟିମ୍ର ନେତୃତ୍ୱ ନେଇଥିଲେ । ଅସ୍ତ୍ରୋପଚାର ପରେ ରୋଗୀଜଣକ ସୁସ୍ଥ ଅଛନ୍ତି ଏବଂ ଏଭଳି ବିରଳ ଓ ଜଟିଳ ଅସ୍ତ୍ରୋପଚାର ସମ୍ ହସ୍ପିଟାଲରେ ସଫଳତାର ସହ କରାଯାଇପାରିଛି ବୋଲି ଡ. ଅଗ୍ରୱାଲ୍ କହିଛନ୍ତି ।\nଅସ୍ତ୍ରୋପଚାର ଟିମ୍ରେ ଡ. ଅମିତାଭ ଜେନା, ଡ. ପ୍ରଦ୍ୟୁମ୍ନ ସାହୁ, ଡ. ସୋ÷ରଭ ମିଶ୍ର, ଆନାସ୍ଥେସିଓଲୋଜିଷ୍ଟ ଡ. ଶ୍ରୀହର୍ଷ ଶତପଥୀ ଏବଂ ଡ. ସୁଦୀପ୍ ସାମିଲ୍ ଥିଲେ । ଡ. ରାଜେଶ ଲେଙ୍କା, ଡ. ଏସ୍.ଏନ୍ ମହାନ୍ତି ଓ ଶ୍ରୀ ଦେବୀ ମହାନ୍ତି ଆବଶ୍ୟକ ସହଯୋଗ ଯୋଗାଇଥିଲେ ।
